< 1 minuti lugemine

Eile peetud Eesti jalgpallimeistrivõistluste Premium liiga kohtumises Viljandi JK Tuleviku ja FC Kuressaare vahel lõid kired lõkkele, kui 82. minutil määras kohtunik karistuslöögi ja andis punase hoiatuskaardi Tuleviku meeskonna kahjuks. Selle tulemusena viis FC Kuressaare mängija Sander Laht oivalise karistuslöögiga oma meeskonna juhtima ja kohtumise lõpus kirjutati turniiritabelisse saarlastele 3 punkti.

Juba mängu ajal ja eriti peale mängu võeti mängult toodetud videopilt Mulgimaal piksliteks lahti ja paljude arvates ei olnud tegemist punast kaarti väärt veaga, enamgi veel, tegemist polnud üldse veaväärilise olukorraga. Viljandi Tuleviku FB lehel peeti oma meeskonda lausa paremaks ja tugevamaks selles mängus.

Täna kogunenud FC Kuressaare juhatus arutas toimunut pikalt, kõik videod võeti piksliteks lahti ja otsustati seekord aumehelikult kolmest punktist loobuda ja tehti ettepanek fikseerida mängus viigiline tulemus.

„Nii kehva mängu eest kolm punkti saada pole kuidagi spordimehelik ega aus, olen kogu meeskonnas väga pettunud. Mängust väravat ei saanud, kobad karistuslöögid ja äärmiselt lohakas kaitsetegevus ka minu enda poolt ei luba kolme punkti koju viia. Tulevik oli tegelikult meist üle igas elemendis,“ sõnas juhatuse liige Elari Valmas klubi pressiteenistusele.

FC Kuressaare loodab, et ettepanekusse suhtub positiivselt ka Eesti Jalgpalli Liidu juhatus, kelle koosistumine hetkel käib, et saarlaste spordimehelikule käitumisele hinnang anda ja võimalik, et siis ka punktid poolitada.